עמירם דרמן

עמירם דרמן (17 באוגוסט 1948, כפר אתא, ישראל - 2 באפריל 2012, כפר סבא, ישראל) היה איש מערכת הביטחון, סופר, מרצה ומתכנן ערים ואזורים ישראלי. עמירם דרמן נולד בכפר אתא למשפחה שעלתה מפולין ונמנתה עם מייסדי כפר אתא וכפר חסידים. רכש תואר מוסמך אוניברסיטה בתכנון ערים ואזורים מהטכניון. הוא התגייס לחיל המודיעין, עבר קורס קצינים והתמחה בזירת מצרים. ב-1979 פרסם את ספרו "מצרים מדינה בתמורות" אשר עסק בסקירה כלכלית, דמוגרפית, גאוגרפית וחברתית של מצרים. הספר הפך למקור ביבליוגרפי בתחום לימודי המזרח התיכון. בין השנים 1977–1987 שירת באגף התכנון כראש ענף תשתית ופריסה בדרגת סגן אלוף. במסגרת תפקידו עסק בתכנון פריסת מחנות צה"ל ושטחי האימונים, תכנון תוכניות מתאר ארציות באגף וניהל מספר פרויקטים ובכללם: פריסת צה"ל בנגב לאחר הסכם השלום עם מצרים, העברת מחנות חילות היבשה לדרום, הערכות צה"ל בקו הסגול בצפון, והנחת היסודות לעבודת המטה לפינוי מחנות צה"ל ממרכז הארץ. דרמן כיהן כנציגם של שרי הביטחון משה ארנס ויצחק רבין בוועדות המחוזיות לתכנון ובנייה וכנציגם בוועדה לשמירת קרקע חקלאית. כן הרצה במכללה לביטחון לאומי. לאחר שחרורו מהצבא פתח משרד לתכנון וייעוץ ובין השאר ייעץ לרשות הגנים הלאומיים, לחברת החשמל, לרשות שדות התעופה ולמנהלת תנופה במשרד ראש הממשלה. בין השנים 1994–1995 מונה על ידי שר הביטחון יצחק רבין לחבר ועדת חוקרים בתחום התנגדויות לתוכניות בנייה במחוז המרכז. דרמן תכנן תוכניות מתאר מחוזיות ותוכניות מתאר מקומיות לכ-150 עיריות, מועצות אזוריות ומקומיות, קיבוצים ומושבים ובכללן המועצות האזוריות אשכול, יואב, חוף אשקלון, מטה יהודה וברנר. התמחה בתוכניות אב לשטחים פתוחים ומיוערים ולגנים לאומיים, ותכנן כ-50 תוכניות מתאר מחוזיות ומקומיות בתחום ובכלל זה ביצוע סקרי קרקעות. מבין עבודותיו: חלופות לתכנון סטטוטורי לגן הלאומי ירקון, הגן הלאומי סידנא עלי, פארק השרון, בהזמנת רשות הגנים הלאומיים. דרמן היה שותף למספר ועדות חקירה בתחומי סביבה. הגיש 14 מסמכי בדיקת התכנות מטעם משרד הפנים בתחום איחוד רשויות מקומיות. כן הרצה באוניברסיטת בר-אילן בתחומי תכנון אזורי ואסטרטגיה מרחבית. עמירם דרמן נפטר ב-2012 לאחר מחלה קשה. ספרו האחרון: "תהליכים ומגמות בהתגבשות המרחב בישראל לקראת שנת השמונים לעצמאותה" יצא לאור ב-2013, לאחר מותו. מצרים מדינה בתמורות, הוצאת מילוא, 1979 מחריש לחרושת מכופריתא לכפר עטה קריית אתא, הוצאה עצמית, 1988 תהליכים ומגמות בהתגבשות המרחב בישראל לקראת שנת השמונים לעצמאותה, הוצאת רותם, 2013 ספריו של עמירם דרמן, באתר סימניה פרסומיו של עמירם דרמן, באתר רמב"י מאמרים של עמירם דרמן, באתר הטכניון הופיע ספר חדש על הגיאוגרפיה של מצרים, מעריב, 13 בספטמבר 1979 שריפות חבלניות ושריפות מבוקרות, מעריב, 11 ביולי 1988 עמירם דרמן, דף שער בספרייה הלאומית אורי מילשטיין, 40 שנה לאנטבה: הדרמה מאחורי ההחלטה לחלץ את החטופים, מעריב, 2 ביולי 2016. חגי ארליך, המזרח התיכון בימינו, כרך א', הוצאת האוניברסיטה הפתוחה, 2003, עמוד 324. עמירם אורן, רפי רגב, ארץ בחאקי - שימושי הקרקע לצורכי ביטחון בישראל, באתר הקרן הקיימת לישראל. המועצה האזורית אשכול מכינה תוכנית אב, באתר port2port.co.il, ספטמבר 2005. גדי גולן, ‏אשכול תוכנית האב תוצג לצוות ההיגוי במטרה להפכה לתוכנית מתאר, באתר גלובס, 15 בינואר 2006. תוכנית מתאר מטה יהודה, באתר www.tabanow.co.il, 2011. תוכניות ליערות ואדי עארה ומנשה, באתר gfn.co.il ינואר 2008. הישג לקריית טבעון: שר הפנים מינה ועדת חקירה לחלוקת הכנסות מאזור בתי הזיקוק, באתר המועצה המקומית קריית טבעון, אפריל 2012. אברהם פלג, בכנס הגיאוגרפים דיווח החוקר עמירם דרמן: המצפים היהודים בגליל האיצו את הבנייה הלא חוקית הערבית, מעריב, 4 בינואר 1987.